અમદાવાદ શહેર સહિત રાજયભરમાં આજે મેઘરાજાએ ઘણા લાંબા સમયના આરામ બાદ આજે ધમાકેદાર એન્ટ્રી કરી હતી અને તોફાની ઇનીંગ રમી જગતના તાત સહિત પ્રજજનોને ખુશખુશાલ કરી દીધા હતા. ઘણો લાંબો સમય રાહ જોવડાવ્યા બાદ અને દુકાળની ઉભી થયેલી દહેશત બાદ આવેલા આજના વરસાદને લઇ રાજયના ખેડૂતઆલમમાં તેમના ઉભા પાકને જીવતદાન મળી જતાં તેઓમાં ભારે ખુશીની લાગણી ફેલાઇ ગઇ હતી. આજે રાજયમાં અમદાવાદ, ગાંધીનગર, વડોદરા, સાબરકાંઠા, ડાંગ, બનાસકાંઠા, અરવલ્લી, આણંદ, જૂનાગઢ, બોટાદ, તાપી, ભરૂચ, નવસારી, દાહોદ, છોટા ઉદેપુર, સહિતના પંથકોમાં ભારેથી અતિ ભારે વરસાદ નોંધાયો હતો. ઉત્તર ગુજરાત, મધ્ય ગુજરાત, દક્ષિણ ગુજરાત અને સૌરાષ્ટ્ર સહિતના ૨૧ થી વધુ જિલ્લાઓમાં અને ૬૦થી વધુ તાલુકાઓ-પંથકોમાં આજે સાર્વત્રિક વરસાદ નોંધાયો હતો. છોટા ઉદેપુરમાં છ ઇંચથી વધુ વરસાદ ખાબકતાં ઓરસંગ નદીમાં ઘોડાપૂર આવ્યા હતા.